钦定古今图书集成/理学汇编/学行典/第271卷 > 吴纶
## 钦定古今图书集成/理学汇编/学行典/第271卷 > 吴纶

按《明外史隐逸传》：“吴纶，字大本，宜兴人。丰神散朗，操
履修洁，皭然自疏于埃壒之外。非其人不与，非其道
不受，非公事未尝一入城市。遇风日晴好，雨雪初霁，
肩舆游溪山间，一苍鹿一白鹤夹舆而行，驯扰不逸，
乡人遥望之，辄曰：‘吴隐君来也’。扁舟往来吴越，必携
鹿鹤自随，至深林穷壑，乔木修篁，辄徜徉吟咏，不令”
主人知。或知之辄逸去，终不言姓名。筑别墅于山间，
南曰“樵隐”，西曰“渔乐”，逍遥于其间，自号“心远居士。”喜
作书，遇名人墨迹，必日临数过，往往为人取去。闲阅
古方书，为人治病亦多效。家产不逾中人，然好行其
德，过吴门必访隐士沈周流连浃旬馀，无所诣。正德
中，子仕登进士，为户部主事，封纶如其官，年已七十
有七矣。又六年而卒。